Псом яужь къыдокIыж
Сэ сытепсэлъыхьыну сыхуейщ егъэджэныгъэ-гъэсэныгъэ IэнатIэм илъэс плIыщIым щIигъуауэ псэ хьэлэлу пэрыт Бахъуэ Лорэ Зырамыку и пхъум. Абы Жэмтхьэлэ дэт етIуанэ курыт школым урысыбзэр щрегъэдж.
Лорэ и япэ дерсыр щитар нобэ хуэдэу ещIэж. Ар зыхуэзэр лIэщIыгъуэ блэкIам и 70 гъэрщ. Абы къыщыщIэдзауэ ар пэжу, и щIэныгъэмрэ зэфIэкIымрэ хигъахъуэ зэпыту мэлажьэ. И еджакIуэ цIыкIухэм сыт хуэдизкIи щIэныгъэ, гъэсэныгъэ нэс ябгъэдилъхьэну хущIокъу ар. ПцIы хъунукъым Бахъуэ Лорэ еджапIэ пщIантIэм псом япэ дохьэ икIи псом яужь къыдокIыж, жыпIэмэ. И дерсхэм къадэкIуэу, егъэджакIуэр сабийхэм щхьэхуэу ядолажьэ. Апхуэдэ гугъуехьри псыхэкIуадэ хъуркъым. Абы и гъэсэнхэм къахэкIащ дохутырхэр, егъэджакIуэхэр, инженер цIэрыIуэхэр. ЖысIэм и щыхьэтщ абыхэм олимпиадэ зэмылIэужьыгъуэхэм къыщахь увыпIэ лъагэхэр, ЕГЭ-хэмкIэ баллыфIхэри къахьыф абы иригъаджэ ныбжьыщIэхэм. Лорэ 2016 гъэм иутIыпща классым щIэсахэм я нэхъыбэм еджэныр къаухащ медалхэмкIэ.
И лэжьыгъэм фIыуэ зэрыхищIыкIыр, щIэныгъэ куу зэрыбгъэдэлъыр къалъытэурэ зыбжанэрэ Лорэ къыхуагъэфэщащ щIыхь, фIыщIэ тхылъ зэмылIэужьыгъуэхэр. Абыхэм яхэтщ УФ-м Егъэджэныгъэмрэ щIэныгъэмкIэ, КъБР-м ЕгъэджэныгъэмкIэ, щIэныгъэмрэ щIалэгъуалэм я IуэхухэмкIэ я министерствэхэм, егъэджэныгъэмкIэ щIыпIэ IэнатIэм къабгъэдэкI щIыхь тхылъхэр. Апхуэдэу абы къратащ «УФ-м цIыхубэ егъэджэныгъэмкIэ и отличник» цIэ лъапIэмрэ дамыгъэмрэ. Сыхуейт а егъэджакIуэ емызэшым ехъулIэныгъэ куэд иIэу иджыри илъэс куэдкIэ лэжьэну.
БЭДЖИЙ Жаннэ.
